Κυβέρνηση Αλέξανδρου Ζαΐμη 1897

Η Κυβέρνηση Αλέξανδρου Ζαΐμη 1897 (Σεπτέμβριος 1897 - Απρίλιος  1899), ήταν η 62η κυβέρνηση του ελληνικού κράτους, από την ψήφιση του πρώτου Συντάγματος και μετά.
Η προηγούμενη κυβέρνηση Ράλλη, έφερε προς ψήφιση στην Βουλή, το οριστικό κείμενο της προκαταρκτικής συνθήκης ειρήνης μεταξύ Ελλάδας και Τουρκίας, συνθήκη που ρύθμιζε τις συνέπειες της ήττας της Ελλάδας στον πόλεμο του 1897, ζητώντας ταυτόχρονα και την ψήφο εμπιστοσύνης του Σώματος για την συνέχιση της διακύβερνησής της. Ωστόσο, η Βουλή καταψήφισε την κυβέρνηση (υπέρ ψήφισαν μόνο 31 βουλευτές), και ο Ράλλης παραιτήθηκε.
Ο βασιλιάς τότε, αναλαμβάνει την πρωτοβουλία να χρίσει πρωθυπουργό της επόμενης κυβέρνησης, αντί του αρχηγού της παράταξης, Θεόδωρου Δηλιγιάννη, τον πρόεδρο της Βουλής και εξέχων μέλος του «δηλιγιαννικού κόμμματος», τον Αλέξανδρο Ζαΐμη. Ωστόσο, ο Θεόδωρος Δηλιγιάννης στηρίζει την νέα κυβέρνηση, και θα συνεχίσει να την στηρίζει μέχρι το τέλος της θητείας της, τον Απρίλιο του 1899.

Η οριστική συνθήκη μεταξύ Ελλάδας και Τουρκίας υπογράφηκε στις 22 Νοεμβρίου 1897 από τους Νικόλαο Μαυροκορδάτο και Διονύσιο Στεφάνου, πληρεξούσιους της ελληνικής κυβέρνησης. Με την συνθήκη αυτή καθορίζεται στις 4.000.000 αγγλικές λίρες, το ύψος της πολεμικής αποζημιώσεως την οποία οφείλει να πληρώσει η Ελλάδα στην Τουρκία. 
Με δεδομένο ωστόσο ότι η Ελλάδα είχε ήδη χρεοκοπήσει τέσσερα χρόνια πριν (επί Τρικούπη), η κυβέρνηση Ζαΐμη έλαβε νέο δάνειο για να μπορέσει να πληρώσει τις πολεμικές αποζημιώσεις, να αποπληρώσει τα παλαιά χρέη που είχε σταματήσει να εξυπηρετεί καθώς και κεφάλαια για τις τρέχουσες ανάγκες της χώρας, και συμφώνησε με τους πιστωτές της σε Διεθνή Οικονομικό Έλεγχο με το νόμο ΒΦΙΘ/23-2-1898.

Σύνθεση υπουργικού συμβουλίου

 «Πρόεδρος του υπουργικού συμβουλίου» («Πρωθυπουργός»):  Αλέξανδρος Ζαΐμης

 «Επί των Εξωτερικών υπουργός»:   Αλέξανδρος Ζαΐμης
 «Επί των Εσωτερικών υπουργός»: ο συνταγματάρχης Γεώργιος Κόρπας
 «Επί των Οικονομικών υπουργός»: Στέφανος Στρέιτ, διοικητής της Εθνικής Τράπεζας
 «Επί των Στρατιωτικών υπουργός»: ο υποστράτηγος Κωνσταντίνος Σμολένσκη
 «Επί της Δικαιοσύνης υπουργός»: Αλοΐσιος Τόμαν
 «Επί των Εκκλησιαστικών και της Δημοσίας εκπαιδεύσεως υπουργός»: Ανδρέας Παναγιωτόπουλος
 «Επί των Ναυτικών υπουργός»:  αντιπλοίαρχος Κωνσταντίνος Χατζηκυριάκος
 - αντικαταστάθηκε στις 15 - 6 - 1898 από τον πλοίαρχο Δημήτριο Μιαούλη

Στις 26 Οκτωβρίου 1899, και μετά την ομόφωνη γνώμη του υπουργικού συμβουλίου, η κυβέρνηση υπέβαλλε την παραίτησή της, θεωρώντας ότι  η αποστολή που τους είχε αναθέσει ο βασιλιάς Γεώργιος (η διευθέτηση του δημόσιου χρέους) είχε πλέον λήξει. Ο βασιλιάς Γεώργιος, αν και κατ' αρχήν έκανε δεκτή την παραίτηση, τις επόμενες μέρες ζήτησε εκ νέου τον σχηματισμό κυβέρνησης και πάλι από τον Αλέξανδρο Ζαΐμη. Η νέα σύνθεση ήταν η παρακάτω:

 «Επί των Εξωτερικών υπουργός»:   Αλέξανδρος Ζαΐμης
 «Επί των Εσωτερικών υπουργός»: Νικόλαος Τριανταφυλλάκος
 «Επί των Οικονομικών υπουργός»: Φωκίων Νέγρης
 «Επί των Στρατιωτικών υπουργός»: συνταγματάρχης Γεώργιος Κόρπας
 «Επί της Δικαιοσύνης υπουργός»: Αντώνιος Μομφεράτος
 «Επί των Εκκλησιαστικών και της Δημοσίας εκπαιδεύσεως υπουργός»: προσωρινά, Αντώνιος Μομφερράτος
 «Επί των Ναυτικών υπουργός»:   πλοίαρχος Δημήτριος Μιαούλης

Πηγές

Αναφορές

1897 09
1898